Nuvttá riekteveahkki

Nuvttá riekteveahkki lea advokáhttaveahkki, maid stáhta gokčá ollásit dahje muhtin muddui. Nuvttá riekteveahkki sáhttá leat sihke nuvttá ráđđeaddin ja nuvttá áššejođiheapmi. Nuvttá riekterávvemis lea sáhka go oažžu rávvagiid ja veahki juridihkalaš gažaldagain, go ii leat lágastallamin áššis. Nuvttá áššejođiheapmi lea riekteveahkki áššiin, main lágastallojuvvo duopmostuoluin. 

Muhtin lágan áššiin don sáhtát oažžut ruhtaveahki juridihkalaš rávvemii dahje doarjaga jođihit ášši duopmostuolus. Jos dárbbašat nuvttá riekteveahki, de sáhtát váldit oktavuođa Fylkkamánniin dahje advokáhtain.

Makkár áššiide sáhttá oažžut nuvttá riekteveahki?
Nuvttá riekteveahki don sáhtát oažžut ovdamearkka dihte bearašáššiin, go váidalat dihto lágan áššiid Nbč (Nav) mearrádusaid, persovdnavahága buhtadusgáibádusain, ássanvistti eretcealkimiin/olggos bidjamiin dahje bargogaskavuođa loahpahemiin. Don sáhtát maid oažžut nuvttá riekteveahki dasa, ahte ozat veahkaváldeoaffara buhtadusa. Maiddái eará áššiin sáhttá spiehkastahkan oažžut nuvttá riekteveahki. Jos dus lea dáhkádus, mii gokčá juridihkalaš veahki goluid, de it dábálaččat oačču nuvttá riekteveahki. 

Boahto- ja opmodatrádji
Nuvttá riekteveahki oažžun eaktuda, ahte it dine eanet, go mii riekteveahkkelágas meroštallojuvvo. Fylkkamánni ja duopmostuolut sáhttet muhtin dáhpáhusain spiehkastit boahto- ja opmodatrájáin. 

Boađuide ja opmodahkii geahčakeahttá don sáhtát oažžut nuvttá riekteveahki 
 mánáidsuodjalusáššiin, maid Sosiála áššiid fylkkalávdegoddi meannuda 
 psykihkalaš dearvvašvuođa gozihankommišuvnna áššiin ja riekteáššiin, mat gusket bákkolaš mielladearvvašvuođadivššus olggos beassamii 
 áššiin, mat gusket militeara biehttaleapmái 
 áššiin, main lea sáhka veahkaválddis nissoniidda 
 áššiin, mat laktásit bákkus náitimii 
 áššiin, main veahkaválddi oaffar gáibida buhtadusa veahkaválddi dahkkis 
 áššiin, main gáibidit buhtadusa vuoigatmeahttun ráŋggáštusčuovvuleamis 
 go árvvoštallet váidima illásteami geažil 
 go árvvoštallet váidit olmmošgávppašeami 

Iežasoassi
Jos oaččut nuvttá riekteveahki, de galggat dábálaččat máksit iežasoasi doarjagis. Iežasoassi ii máksojuvvo áššiin, main nuvttá riekteveahki juolludit geahčakeahttá boađuide ja opmodahkii. Jos du jahkeboahtu lea vuollái 100 000 kruvnno, de it maid galgga máksit iežasoasi. 

Áššiin, main oažžu nuvttá riekteráđi, iežasoassi lea okta almmolaš máksomearri (mii ođđajagemánus 2012 lei 925 kruvnno). Áššiin, main oažžu nuvttá áššejođiheami, de lea iežasoassi 25 proseantta goluin (eanemusat vihtta máksomeari). Advokáhtta dat bearrá iežasoasi.  

Nuvttá riekteveahkki olgoriikkas
Oslo ja Akershus fylkkamánni meannuda buot nuvttá riekteveahki ohcamušaid, mat gusket olgoriikii. 

 Liŋkkat 

Láhka nuvttá riekteveahki birra
Rettsråd.no 
Eanet dieđut riekteveahkkeortnega birra

Kategoriija:Norga
Kategoriija:Riektesihkarvuohta